丹元子步天歌 太微宮
作者：王希明
朝代：唐

paragraphs: 上元太微宮，昭昭列象布蒼穹。
端門只是門之中，左右執法門西東。
門左皂衣一謁者，以次即是烏三公。
三黑九卿公背傍，五黑諸侯卿後行。
四箇門西主軒屏，五帝內坐於中正。
幸臣太子幷從官，烏列帝后從東定。
郎將虎賁居左右，常陳郎位居其後。
常陳七星不相誤，郎位陳東一十五。
兩面宮垣十星布，左右執法是其數。
宮外明堂布政宮，三箇靈臺候雲雨。
少微四星西南隅，長垣䨥䨥微西居。
北門西外接三台，與垣相對無兵災。